Lucas (18) klar for å fly helikopter: – Mamma litt bekymret
Helikopterulykken gjør flere oljearbeidere redde for å fly på jobb. Lærling Lucas Evensen (18) er mest redd for mammas uro. Han skulle egentlig ut til Oseberg med helikopter torsdag. Men venter fortsatt på helikopter-terminalen på Bergen da VG møter ham fredag formiddag. – Betenkeligheter med å fly helikopter etter ulykken? – Du tenker jo litt på det. Men jeg tror det skal gå fint. Dette blir den fjerde turen. Jeg drar ut når de trenger meg, svarer Evensen. Han bor til daglig i kjelleren hjemme hos mamma i Stavanger.  – Hun ble jo litt mamma, da. Men hun vet jo at det går bra. – Hva mener du med at mamma ble litt mamma? – Hun ble jo litt bekymret, da. Spør litt mye og sånn. Hun sier jeg vil skjønne det når jeg selv får barn. Ble jo litt redd, svarer Lucas. – Vet jo det går bra – Da må du trygge henne litt, kanskje? – Ja, men hun vet jo at det går jo bra, sier 18-åringen. Han er fokusert på oppdraget på Oseberg: – Vi skal vi sette plugg på oljebrønnen. Vi gjør service nede i brønnen, beskriver han. – Er du selv bekymret? – Du tenker jo litt over det. De jeg jobber med, ringer jo og spør hvordan jeg har det. Det er jo bilturen til flyplassen som er farligst, minner han om. Lucas Evensen og hans medpassasjerer skulle egentlig fly ut torsdag, men har fått ny flight klokken 13.45 fredag. Equinor innstilte alle sine helikopterflyginger på norsk sokkel etter ulykken, men disse er gjenopptatt fredag ettermiddag.  Til sammen seks personer ble hentet opp av vannet i ulykken som skjedde da helikopteret var på søk- og redningstrening utenfor Sotra onsdag kveld. Sykepleieren Reidun Hestetun (61) mistet livet i ulykken.  Fredag ettermiddag er «Nordmand Ocean» på vei fra Haugesund for å heve vraket.  Økt redsel for å fly – Vi ser at etter helikopterulykker som den siste utenfor Sotra, så øker redselen for å fly på jobb blant våre medlemmer, sier Henrik Fjeldsbø til VG. Han er forbundssekretær i Industri- og energiforbundet som organiserer mange ansatte offshore i Nordsjøen. – Undersøkelser i vår bransje viser at 13 prosent av ansatte som reiser på jobb med helikopter, er redde for å fly. Etter ulykker som dette – øker dette tallet, sier Fjeldsbø til VG. Han er opptatt av at det nå ikke spekuleres i årsaker og hva som sviktet før ulykken inntraff da et helikopter havarerte etter å ha vært på rednings-trening. – Vi er i tett dialog med de involverte selskapene og produsenten Sikorsky. Men vi skal ikke spekulere noe rundt årsak. Vi må ha tillit til at Havarikommisjonen og Luftfartstilsynet tar de rette beslutningene, sier Henrik Fjeldsbø, som også leder LOs helikopterutvalg. Han er i skrivende stund på en stor helikopterkongress i USA.  – Ulykken kommer selvsagt tett på da helikoptermiljøet i Norge er lite og siden det har så stor betydning for medlemmer, familie og venner, sier Fjeldsbø. Hvor lang tid undersøkelsene av ulykken vil ta, avhenger av hva som har skjedd. Fjeldsbø viser til at Sikorsky S-92 er en solid arbeidshest som det har vært svært få fatale ulykker med tidligere. Typen har til sammen levert rundt 2,3 millioner flytimer.
Helikopterulykker øker frykt blant oljearbeidere for å fly til jobb. 13 prosent av ansatte offshore som reiser med helikopter er redde for å fly, tallet øker etter ulykker. Industri- og energiforbundet er i dialog med involverte selskaper og produsent Sikorsky.